Forma, patvirtinta Klaipėdos miesto savivaldybės administracijos direktoriaus

2009 m. birželio 30 d. įsakymu Nr. AD1-1133

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2006 M. BALANDŽIO 27 D. SPRENDIMO NR. T2-110 „DĖL KULTŪROS PAVELDO OBJEKTŲ SKELBIMO SAUGOMAIS SAVIVALDYBĖS“ PRIPAŽINIMO NETEKUSIU GALIOS“ PROJEKTO**

**1. Sprendimo projekto esmė, tikslai ir uždaviniai.**

Vadovaujantis Lietuvos Respublikos vietos savivaldos įstatymo 18 straipsnio 1 dalimi, Savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba. Teikiamu sprendimo projekto esmė - pripažinti netekusiu galios Klaipėdos miesto savivaldybės tarybos 2006 m. balandžio 27 d. priimtą sprendimą Nr. T2-110 „Dėl kultūros paveldo objektų skelbimo saugomais savivaldybės“. Nustojus galioti teisės aktams prieštaraujančiam tarybos sprendimui, bus parengti nauji tarybos sprendimų projektai dėl kultūros paveldo objektų, esančių Klaipėdos mieste, skelbimo savivaldybės saugomais.

**2. Projekto rengimo priežastys ir kuo remiantis parengtas sprendimo projektas.**

Vadovaujantis 2005 m. balandžio 19 d. įsigaliojusios Lietuvos Respublikos nekilnojamojo kultūros paveldo apsaugos įstatymo redakcijos 10 straipsnio 4 dalimi, vietinio reikšmingumo lygmens kultūros paveldo objektus ir vietoves savivaldybės saugomais skelbia savivaldybės taryba. 2006 m. balandžio 27 d. sprendimu Nr. T2-110 „Dėl kultūros paveldo objektų skelbimo saugomais savivaldybės“, Klaipėdos miesto savivaldybės taryba paskelbė savivaldybės saugomais 13 pastatų. Pažymėtina, jog tik Kultūros vertybių registre registruoti kultūros paveldo objektai galėjo būti paskelbti saugomais. Tai suponuoja sąvokos „kultūros paveldo objektas“ apibrėžimas, kuris pateikiamas Nekilnojamojo kultūros paveldo įstatymo 2 straipsnio 14 dalyje: <...> kultūros paveldo objektai – pavieniai ar į kompleksą įeinantys objektai, registruoti kaip nekilnojamosios kultūros vertybės <...>. Šiuo atveju, Klaipėdos miesto savivaldybės taryba 2006 m. balandžio 27 d. sprendimu Nr. T2-110 paskelbė savivaldybės saugomais 13 pastatų, prieš tai jų neįrašius į Kultūros vertybių registrą. Dėl to šių pastatų paveldosauginis statusas yra neapibrėžtas. Tai trukdo valdytojams tinkamai rūpintis kultūrinę vertę turinčiais objektais, o valstybės bei savivaldos institucijoms tinkamai atlikti viešojo administravimo funkcijas šių objektų ir jų valdytojų atžvilgiu.

Šią problemą nagrinėjo ir Centralizuoto vidaus audito skyrius, kuris 2011 m. lapkričio 17 d. pateikė ataskaitą Nr. CVAS-A-09-11 „Savivaldybės saugomų kultūros paveldo objektų tvarkymo bei apsaugos kontrolės vykdymo vidaus auditas“. Ataskaitos dalyje, skirtoje savivaldybės saugomų kultūros paveldo objektų apskaitos procedūrų vertinimui, yra pateikta išvada, jog savivaldybės tarybos sprendimais pripažintiems saugomais kultūros paveldo objektams negalioja teisinė apsauga, nes jie neįrašyti į Kultūros vertybių registrą. Vidaus audito ataskaitoje rekomenduojama savivaldybės saugomais paskelbtus kultūros paveldo objektus, patikslinus jų vertingąsias savybes, įregistruoti kultūros vertybių registre.

Kultūros paveldo departamentas prie Kultūros ministerijos 2014-04-16 raštu Nr. (9.41.)2-832 pasiūlė pripažinti netekusiais galios Klaipėdos miesto savivaldybės tarybos sprendimus, kuriais nesilaikant Lietuvos Respublikos nekilnojamojo kultūros paveldo apsaugos įstatymo reikalavimų savivaldybės saugomais paskelbti konkretūs statiniai ar kiti nekilnojamieji daiktai. Kultūros paveldo departamentas taip pat nurodo, jog tik Kultūros vertybių registre registruoti kultūros paveldo objektai ir kultūros paveldo vietovės gali būti skelbiami valstybės ar savivaldybės saugomais.

**3. Kokių rezultatų laukiama.**

Nors 13 pastatų buvo pripažinti savivaldybės saugomais, bet realios teisinės apsaugos jie neturi. Kultūros vertybių registre nėra duomenų apie savivaldybės saugomus kultūros paveldo objektus Klaipėdos mieste. Šiems objektams negali būti taikomos Nekilnojamojo kultūros paveldo apsaugos įstatymo nuostatos, skirtos savivaldybės saugomų objektų apsaugai. Šiuo metu minėti 13 pastatų, parengus atitinkamą dokumentaciją ir apsvarsčius Klaipėdos miesto savivaldybės nekilnojamojo kultūros paveldo vertinimo taryboje, palaipsniui yra įrašomi į Kultūros vertybių registrą. Panaikinus galiojančių teisės aktų neatitinkantį tarybos sprendimą, kultūros paveldo objektai, įrašyti į Kultūros vertybių registrą, atskirais tarybos sprendimų projektais bus siūlomi skelbti savivaldybės saugomais.

**4. Sprendimo projekto rengimo metu gauti specialistų vertinimai.**

Kultūros paveldo departamentas prie Kultūros ministerijos, kuris yra vienintelė Kultūros vertybių registrą tvarkanti įstaiga, 2014-04-16 raštu Nr. (9.41.)2-832 siūlo būtent tokį problemos sprendimo būdą.

**5. Išlaidų sąmatos, skaičiavimai, reikalingi pagrindimai ir paaiškinimai.**

Savivaldybės išlaidų projekto rengimui nebuvo.

**6. Lėšų poreikis sprendimo įgyvendinimui.**

Papildomų lėšų priėmus šį sprendimą nereikės.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma. Teigiamos: priėmus teikiamą tarybos sprendimą, atsirastų galimybė tinkamai įgyvendinti Nekilnojamojo kultūros paveldo apsaugos įstatymo nuostatas dėl kultūros paveldo objektų skelbimo savivaldybės saugomais.

 **PRIDEDAMA:**

1. Klaipėdos miesto savivaldybės tarybos 2006 m. balandžio 27 d. sprendimas Nr. T2-110 „Dėl kultūros paveldo objektų skelbimo saugomais savivaldybės“, kopija, 1 lapas;
2. Centralizuoto vidaus audito skyrius, kuris 2011 m. lapkričio 17 d. ataskaita Nr. CVAS-A-09-11 „Savivaldybės saugomų kultūros paveldo objektų tvarkymo bei apsaugos kontrolės vykdymo vidaus auditas“, kopija, 2 lapai;
3. Kultūros paveldo departamento prie Kultūros ministerijos 2014-04-16 raštas Nr. (9.41.)2-832, kopija, 1 lapas;
4. Lietuvos Respublikos vietos savivaldos įstatymo išrašas, 1 lapas;
5. Lietuvos Respublikos nekilnojamojo kultūros paveldo apsaugos įstatymo išrašas, 1 lapas.

Paveldosaugos skyriaus vedėjas Vitalijus Juška